《风入松 送花玉五姑母归瓦梁》
清代·袁绶

相依几夕数觥筹。沟水忽分流。杨枝待折还延伫，凭轻帆、欲去还留。

惆怅石城桥畔，一年一送归舟。

歌残金缕不胜愁。无语注双眸。江南剩有欢场在，料隔江、梦也回头。

却怪莺声啼处，绿阴遮断红楼。

作者简介：浙江钱塘人，字紫卿。袁枚孙女。幼读祖父诗，辄怡然意开。所为诗沉著痛快，无闺阁气。有《簪芸阁诗稿》。